b'\n_START_ARTICLE_\nSm\xc3\xa5bladet elm\n_START_SECTION_\nBeskrivelse\n_START_PARAGRAPH_\nSm\xc3\xa5bladet elm er et stort, l\xc3\xb8vf\xc3\xa6ldende tr\xc3\xa6 med en h\xc3\xb8jt hv\xc3\xa6lvet og bredt udh\xc3\xa6ngende krone. Stammen er tyk med oprette hovedgrene, der er t\xc3\xa6t forgrenede. Barken er f\xc3\xb8rst gulbrun p\xc3\xa5 lyssiden og gr\xc3\xb8n p\xc3\xa5 undersiden. Senere bliver den bleggr\xc3\xa5 med m\xc3\xb8rke revner, og til sidst f\xc3\xa5r den dybe furer og h\xc3\xb8je kamme. Knopperne er spredte, \xc3\xa6gformede og blanke med en brunlig spids og svag beh\xc3\xa5ring._NEWLINE_Bladene er 3-10 cm lange, mere eller mindre elliptiske og meget sk\xc3\xa6ve ved grunden. Bladranden er rundtakket eller dobbelt tandet. Oversiden er klart gr\xc3\xb8n og blank, mens undersiden er lysegr\xc3\xb8n med sm\xc3\xa5, hvide h\xc3\xa5rtotter ved ribbevinklerne, men ellers n\xc3\xa6sten glat. Blomsterne er samlet i sm\xc3\xa5 hoveder. De enkelte blomster mangler kronblade, men standen ser r\xc3\xb8d ud p\xc3\xa5 grund af st\xc3\xb8vdragernes farve. De springer ud f\xc3\xb8r l\xc3\xb8vspring. Frugterne er n\xc3\xb8dder med vinge rundt langs hele kanten. De modner godt og spirer villigt i Danmark._NEWLINE_Rodnettet best\xc3\xa5r af dybtg\xc3\xa5ende og vidtr\xc3\xa6kkende hovedr\xc3\xb8dder med fint forgrenede, h\xc3\xb8jtliggende sider\xc3\xb8dder. Tr\xc3\xa6et s\xc3\xa6tter mange rodskud._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 30 x 15 m (40 x 30 cm/\xc3\xa5r).'